MAKRO วิ่งแรง 8% รับเพิ่มทุนสว็อป “โลตัส” เล็งขายหุ้นแก้โฟลตต่ำ
MAKRO บวกแรง 8% รับเพิ่มทุนสว็อป “โลตัส” เล็งขายหุ้นเพื่อแก้ปัญฟรีโฟลต ไม่ให้ต่ำกว่า 15% ตามเกณฑ์ของตลท.
MAKRO วิ่งแรง 8% รับเพิ่มทุนสว็อป “โลตัส” เล็งขายหุ้นเพื่อแก้ปัญฟรีโฟลต ไม่ให้ต่ำกว่า 15% ตามเกณฑ์ของตลาดหลักทรัพย์
1 ก.ย. 2564

ผู้สื่อข่าวรายงานว่า ราคาหุ้น บริษัท สยามแม็คโคร จำกัด (มหาชน) หรือ MAKRO ณ เวลา 10.40 น. อยู่ที่ระดับ 45.50 บาท บวก 3.50 บาท หรือ 8.33% สูงสุดที่ระดับ 46.25 บาท ต่ำสุดที่ระดับ 43.50 บาท ด้วยมูลค่าการซื้อขาย 1.82 ล้านบาท

โดยราคาหุ้น MAKRO ปรับตัวขึ้นแรงในการเช้าวันนี้ หลังที่ประชุมคณะกรรมการมีมติเข้าทำรายการรับโอนกิจการทั้งหมด ของบริษัท ซี.พี.รีเทล โฮลดิ้ง จำกัด (ห้าง Lotus) ด้วยการออกหุ้นเพิ่มทุน เพื่อแลกกับสินทรัพย์ดังกล่าว หรือ Share Swap โดยการจัดสรรหุ้นเพิ่มทุน 6,300 ล้านหุ้น เพื่อทำ Share Swap ให้กับผู้ถือหุ้นของบริษัท ซี.พี.รีเทล โฮลดิ้ง จำกัด ได้แก่ CPALL, บริษัท เจริญโภคภัณฑ์โฮลดิ้ง จำกัด หรือ CPH และบริษัท ซี.พี. เมอร์แชนไดซิ่ง จำกัด หรือ CPM ตามส่วนของการถือหุ้น
ทั้งนี้ภายหลังการแลกหุ้นกันเสร็จสิ้นแล้ว หากผู้ถือหุ้น CPH และ CPM ถือหุ้นจนเข้าเกณฑ์ต้องทำ tender offer หุ้น MAKRO จะตั้งโต๊ะรับซื้อจากผู้ถือหุ้นในราคาหุ้นละ 43.50 บาท โดย CPALL จะไม่ขายหุ้นให้ 2 รายดังกล่าว
ขณะที่คณะกรรมการบริษัท CPF มีมติเห็นชอบให้ CPM ทำคำเสนอซื้อหลักทรัพย์ทั้งหมดใน MAKRO ร่วมกับ CPH ราคาหุ้นละ 43.50 บาท โดยที่ CPM จะรับซื้อหุ้นสามัญใน MAKRO เป็นสัดส่วน 1 ใน 3 และ CPH จะรับซื้อหุ้นสามัญใน MAKRO สัดส่วน 2 ใน 3 จำนวนไม่เกิน 110.70 ล้านหุ้น ที่ราคาหุ้นละ 43.50 บาท คิดเป็นมูลค่ารวมไม่เกิน 4,815.43 ล้านบาท
ทั้งนี้ หลังเข้าทำรายการดังกล่าว ผู้ถือหุ้นรายใหญ่ MAKRO จะมีอยู่เพียงแค่ 3 รายด้วยกัน คือ CPALL, CPM และ CPH โดยทั้ง 3 รายจะมีการขายหุ้น MAKRO ออกมาเพื่อแก้ปัญฟรีโฟลต ไม่ให้ต่ำกว่า 15% ตามเกณฑ์ของตลาดหลักทรัพย์ฯ